Plato se republiek skop af in KaapstadDan Plato is Kaapstad se nuwe burgemeester. Foto: Stad Kaapstad/Twitter Kaapstad het ’n nuwe burgemeester nadat Dan Plato van die DA vanoggend met ’n groot meerderheid in die amp verkies is. Kaapstad het 231 stadsraadslede, van wie 208 by die stemming teenwoordig was. Plato het 146 stemme gekry, Xolani Sotashe (ANC) 53 stemme en Grant Haskin (ACDP) 3 stemme. Sewe raadslede het hul stembriewe bederf eerder as om vir enige van die drie kandidate te stem. Plato se verkiesing bring ’n einde aan die sewe jaar lange bewindstyd van Patricia de Lille wat verlede Woensdag uit die amp bedank het na ’n lang interne stryd binne die DA. Die proses om Plato tot burgemeester te verkies het te midde van groot mediabelangstelling in die Kaapse burgersentrum plaasgevind. Dit het 10:00 begin en was teen 11:30 afgehandel. ’n Gemoedelike stemming het in die raadsaal geheers ná Plato se verkiesing, met DA-raadslede wat luidrugtig gesing het terwyl Sotashe hom omhels en gelukwens, en ANC-stadsraadslede hom met ’n handdruk gelukgewens het. Plato het sy arm in die lug gegooi in ’n oorwinnaarsaluut en die nuwe era het begin.